Helga Möller
Helga Möller getur líka átt við barnabókahöfundinn Helgu Möller og bæjarfulltrúann Helgu Kristínu Möller.

Helga Möller (f. 12. maí 1957) er íslensk söngkona þekkt fyrir ýmis dægurlög og jólalög. Hún flutti „Gleðibankann“ með hljómsveitinni ICY í Söngvakeppni evrópskra sjónvarpsstöðva árið 1986.

Ævi 
Helga er fædd í Reykjavík. Hún stundaði nám við Laugalækjarskóla og Verzló.

Sem unglingur söng hún og spilaði á gítar og söng inn á litla plötu með Melchior, hljómsveit Hilmars Oddssonar.

Á síðasta árinu í menntaskóla var hún söngkona hljómsveitarinnar Celsíus. Eftir menntaskóla gerðist hún flugfreyja.

Dóttir hennar, Elísabet Ormslev (f.  1993), tók þátt í undankeppni Söngvakeppni sjónvarpsins árið 2016. Elísabet söng líka bakraddir inn á jólaplötu móður sinnar.

Helga starfar sem tónlistarmaður og flugfreyja.

Ferill 
Helga skipar ásamt Jóhanni Helgasyni dúettinn Þú og ég og hafa þau starfað saman í yfir 30 ár. Þau gáfu árið 1979 út slagarann „Í Reykjavíkurborg“.

Frá 1996 hefur hún verið í kántríhljómsveitinni Snörunum ásamt Evu Ásrúnu Albertsdóttur og Ernu Þórarinsdóttur.

Að auki hefur hún verið í Hljómsveit Gunnars Þórðarsonar og Hljómsveit Magnúsar Kjartanssonar og gefið út ýmis barnalög.

Jólalög 
Helga hefur sungið mörg af vinsælustu íslensku jólalögunum, þ.m.t. „Ég kemst í hátíðarskap“ og „Aðfangadagskvöld“ sem hún gaf út með Þú og ég. Hún gaf út safn með ýmsum af sínum þekktu jólalögum á plötunni Hátíðarskap árið 2007 og heldur reglulega jólatónleika.

Söngvakeppnin 
Þegar Söngvakeppni sjónvarpsins var fyrst haldin 1981 (5 árum áður en Ísland tók fyrst þátt í evrópsku kepnninni) tók Helga þátt með lagið „Sýnir“ eftir Bergþóru Árnadóttur.

Hún tók ekki þátt í undankeppninni fyrir Söngvakeppnina 1986, en var fengin til að flytja lagið „Gleðibankann“ með Pálma Gunnarssyni og Eiríki Haukssyni í fyrsta skipti sem Ísland tók þátt í evrópsku söngvakeppninni sem haldin var í Noregi.

Hún tók aftur þátt í undankeppni íslensku söngvakeppninnar árin 1990, 1991, og 1992.

Tilvísanir 

Íslenskir söngvarar

Íslenskar söngkonur
Þátttakendur í söngvakeppni evrópskra sjónvarpsstöðva
Íslenskar konur